khistorydata/jeongjo-sjw-relations huggingface dataset:
정조 3년 · 강
命緣坐罪人景行。嚴刑究問。甲山府使李漢興拿問。
정조 3년 · 목
義禁府啓言。卽接司譯院生徒金光珪呈訴。則以爲。逆賊聖國子景行。自甲山府配所來到云矣。景行。以緣坐安置之後。肆然逃還。究厥罪狀。不可循例還配。令刑曹嚴刑究問後稟處。而緣坐罪人。任其行止。極爲可駭。甲山府使李漢興拿問定罪。該道臣請推考。允之。
정조 3년 · 강
王大妃殿進御加減蔘香散命停止。調氣飮五貼製入。榻敎也。
정조 3년 · 강
永陵丁字閣階砌石頹圮。命擇日修改。
정조 3년 · 목
禮曹啓言。卽接 永陵令所報。則本 陵丁字閣階砌石動退處。今端午祭。兼告修改矣。今番大雨頹圮云。莫重修改。若能完築。則豈有卽頹之理。當該兼監役官及工匠等。依定式。令該府該曹勘處。而有頉處。請擇日修改。允之。
정조 3년 · 강
召見都監堂郞于集祥門西挾室。具善復洪樂性鄭光漢。都廳鄭志儉。
정조 3년 · 목
予曰。墓所始役時刻不遠。卿等卽爲出去。善爲看檢志儉。進前。予曰。自內所下外。雖尺縀。或有加入者。切勿取用於市上。容入之數。竝爲書入。
정조 3년 · 목
予曰俄下諺書行錄。翻謄幾何乎。民始曰。姑未盡謄矣。予曰。語意重複處。刪削改之好矣。民始曰。與同副承旨相議爲之矣。予曰。幼時事跡。無由詳知。故自本家有所錄來者。此亦翻謄以入也。
정조 3년 · 강
命仁淑元嬪發靷返虞時。節目磨鍊。
정조 3년 · 목
禮曹啓言。取考辛未謄錄。則發靷時。宗親及百官服。淺淡服前銜宰樞耆老儒生。以素服先詣路祭所。哭再拜奉辭。返虞時亦爲奉迎矣。今番仁淑元嬪發靷返虞時節目。請依此磨鍊。允之。
정조 3년 · 강
墓所都監。以巳時墓所始役啓。
정조 3년 · 강
命發靷時。自殯宮至端陽門。道路門戶。都監堂郞看審。
정조 3년 · 목
禮葬都監啓言。前頭發靷時。自殯宮至端陽門。道路門戶迂直廣狹詳審。然後可知輪輿肩輿排設出入之便否而磨鍊矣。明日都監堂郞。請進詣看審。允之。
정조 3년 · 강
以李邦綏爲禁軍別將。具明謙爲陪往大將。口傳也。
정조 3년 · 강
召見都廳郎廳鄭志儉于集祥門西挾室。
정조 3년 · 목
予曰。今番初終諸具。皆是內下。而或有市上取用者乎。志儉曰。魂宮及禮葬都監。皆無市縀取用之事。而惟壙中銘旌。自尙衣院備入矣。予曰。祭物器數。依書下減省者磨鍊也。
정조 3년 · 목
予曰。行錄翻謄者。略加編摩。然後可成一統文字矣。予曰。年少夫人之盛德美行。若是卓絕。其能久於世乎。民始曰。尤不勝傷痛之忱矣。
정조 3년 · 강
命戶曹參判洪樂春。知中樞口傳下批。
정조 3년 · 목
敎曰。冠禮時。宜乎陞資。而體謙挹之意。未果。擬俟螽斯之慶。而今焉已矣。況今墓道碑誌撰出之時。嬪之父祖顯官當載錄。復何靳惜。戶曹參判洪樂春。知中樞作窠。口傳擬入。
정조 3년 · 강
命今番喪時禮節。載之儀軌。
정조 3년 · 목
敎曰。今番喪時。凡干禮節。雖多昧於前例之事。予考唐宋及皇朝之制。皇妃吉凶之禮。比太子妃。有加一等之文。然猶從謙挹之意。從辛壬之例者此也。至於壬申之例。又減於辛未。而向使都監。亦從壬申者。意亦有據。令都監依此知悉。載之儀軌之首。以示予載酌折衷之意。
정조 3년 · 강
命製述官黃景源。明日使之入侍。
정조 3년 · 강
王大妃殿進御人蔘粟米飮。命停止。榻敎也。
정조 3년 · 강
命儒賢入來事。遣史官傳諭。
정조 3년 · 강
召見承旨鄭民始等于集祥門西挾室。
정조 3년 · 목
予曰。都廳郎廳下番玉堂入侍。都廳鄭志儉。修撰金宇鎭進前。予曰。禮戶判入侍。禮曹判書鄭光漢。戶曹判書金華鎭進前。予命華鎭曰。內下器皿之數。俄者書下矣。見之否。華鎭曰。見之矣。予曰。內下不足之數。以前排用之。切勿新造。內下者。三年後亦將仍用。鐫以日月而記之。至於床卓等物。亦有內下者。而不必改漆取色。仍舊用之好矣。予命光漢曰。卿之入來時。墓所役事。至於何境。光漢曰。始役纔數日。姑無功役之可達矣。予曰。禁將善爲監蕫乎。光漢曰。非禁將則蕫役誠難矣。華鎭曰。輪輿肩輿。看審形便。然後可以造成矣。予曰。造成輪輿。若有弊端。則只用肩輿。亦似不妨。且必有丙申所用之件。商量爲之好矣。祭酒宋德相。左參贊黃景源進前。予曰。今番墓道文字。雖令諸臣撰述。而狀德之文。若得如卿一言之重。則豈不有光乎。大抵誌銘。於古或有或無。而此則不令諸臣撰之。欲借卿言之故也。卿其留意也。德相曰。如臣蔑劣。何敢承當乎。予曰。先正亦嘗撰述矣。卿何過辭乎。予曰。行錄今纔脫稿。從當書下。而姑先見之好矣。景源曰。臣將撰進誌文。而古例。貴人以下。則誌文有銘。而妃嬪以上。則有誌而無銘。今番何以爲之。予曰。今番喪禮。 我朝則雖無已行之例。而考諸唐宋及皇明之禮。亦有可據之文。故昨有所下敎者。雖以墓道文字言之。宋之歐陽修。撰李淑妃誌文。陳中執。亦有哀册文所撰者。此可爲證矣。景源曰。臣之所達。卽稟定誌文之有銘與否也。予曰。卿則只以誌文撰出也。
정조 3년 · 강
王大妃殿進御調氣飮五貼。命製入。榻敎也。
정조 3년 · 강
召見領議政金尙喆。左議政徐命善于集祥門西挾室。
정조 3년 · 목
予曰。行狀草有構出者。故示卿等矣。尙喆曰。臣等雖知有盛德。而豈料其卓絕如是乎。予曰。至於臨終。猶能端坐。故宮人亦不知病勢之沈重矣。尙喆曰。苟非天姿之卓絕。何能如是乎。予曰。以年纔十四之夫人。入宮未滿朞年。敎化大行此。誠異矣。予曰。此是倉猝構出者。能無病處乎。尙喆曰。果無字病矣。
정조 3년 · 강
命丹鳳門西墻頹落修築間嚴守。
정조 3년 · 목
兵曹啓言。丹鳳門西邊墻頹落云。先以把子圍排。東營入直御營軍十五名。自宿衛所發令箭除出。修築間請守直。允之。
정조 3년 · 강
命加味黃芩湯一貼煎入。榻敎也。
정조 3년 · 강
召見承旨洪國榮。藥房都提調徐命善于誠正閣。
정조 3년 · 목
予曰。近來門禁解弛。以昨日宮人出入事言之。良可駭也。國榮曰。近不申飭而然矣。予曰。厚鎭之罪犯。綻露無餘。雖與結案無異。而其妻妾之散配。殊非法意。故昨者下敎矣。國榮曰。下敎誠好矣。予曰。判義禁何不參坐云乎。國榮曰。以洪直浩事。嫌不敢當之云矣。命善曰。聖體若何。予曰。一樣而近以鼻腫爲苦矣。命善曰。牛黃膏連爲進用云。冷劑豈可過進乎。予曰。前亦多服而無害矣。予曰。今年麥農。到處皆豐登云。秋事若如麥農。則何幸何幸。命善曰。以今觀之。秋事亦有豐登之望矣。予曰。宿衛所規模。尙今未成。故方欲成出節目。卿與領相。相議爲之。以爲稟處之地好矣。命善曰。尙無節目。誠爲欠事。予曰。宿衛所無從事官之故。草記等事。無來呈之官。其在事體。殆不成樣。以兵曹郎廳兼從事官何如耶。命善曰。此果好矣。予曰。然則兵曹郞廳一幷兼差耶。以結束色郎廳兼差好耶。命善曰。無論某色。以入直郎廳兼行從事之任。似好矣。
정조 3년 · 목
宗廟令車大修進伏。予曰。汝有顯祖乎。大修曰。車禮亮爲臣高祖矣。予曰。此是車禮亮後孫乎。汝祖事蹟。載於本道邑誌乎。在於家藏舊乘乎。大修曰。故相臣文忠公閔鎭遠奏議中。有載錄者矣。予問承旨李義翊曰。今番疏通後。物情以爲何如云耶。義翊曰。中外恰然矣。 社稷署直長鄭來鼎進伏。予曰。本署器具未逮。守衛疏虞。間或有偸瓦劃墻之患云。近亦然否。來鼎曰。連爲申飭守護矣。予曰。墻屋壇墠之間有頉。則能隨處修補乎。來鼎曰。姑未能盡爲修改矣。
정조 3년 · 강
命宿衛所應行事件。成節目稟處。
정조 3년 · 목
敎曰。宿衛所應行事件。雖有前後受敎。紊亂無統。擧行之際。不特眩於承接。亦非尊體貌之道。適因入侍。左相旣承筵敎。與領相相議。聚輯本所受敎。彙成節目。後日次對稟處。以爲永久遵行之地。
정조 3년 · 강
命繼講册子。依議施行。
정조 3년 · 목
弘文館啓言。繼講册子。就議于領事處。則領議政金相喆以爲。論語畢講後。繼講大學。恐爲一道。而臣何敢妄論云。左議政徐命善以爲。論語畢講後。繼講大學。大學畢講後。繼講孟子。不害爲次序之道。伏惟上裁云。何以爲之。敎以。依議施行。
정조 3년 · 강
陵行時進排。命依定式擧行。
정조 3년 · 목
戶曹啓言。 陵行時進排式例中。各種釐正者。依定奪別單書入。待啓下擧行之意。請分付。允之。敎以。如是釐正者。必欲爲民除弊。而定式之後。復若定式之前。則烏在其朝家勤諭之本意乎。令道臣以此知悉。及此定式之初。卽爲詳細知委列邑。俾各曉然知之。此後葉錢把蒭。莫或以法外事。貽弊於小民事。另加謄關嚴飭。
정조 3년 · 강
配李龍中等于沔川等郡。
정조 3년 · 목
義禁府啓言。時囚李龍中。五年禁錮。沔川郡順城驛徒二年半定配。請押送。又啓言。時囚李鎭忠。扶餘縣龍田驛徒三年定配。請押送。又啓言。罪人鎭厚父埏。鎭海縣定配。請押送。竝允之。
정조 3년 · 강
遣承旨。詣 永祐園奉審摘奸。
정조 3년 · 강
命獻官監察等房處所。戶判親審書奏。
정조 3년 · 목
敎曰。魂宮旣定於舊講書院矣。獻官房監察房別司饔院入番宗室房。忠義房都薛里薛里進止內官典禮廳守僕房。水剌間水剌間之庫間等處所。初無稟定之事。將欲何以磨鍊乎。事甚疏漏。待戶判入來。以此意分付。使之親審形止後。入侍時書奏
정조 3년 · 강
命魂宮床卓銀鍮器等物。都廳及戶判親執存減。
정조 3년 · 목
敎曰。魂宮所排床卓銀鍮器皿等物。日前書入者甚胡亂。都廳及戶判親執存減。別單書入。典禮廳水剌間等處。不得不緊用者。十分裁減。一體書入。則當依墓所器皿例。竝欲內下。只令不足者。以前排件中取用事。分付。
정조 3년 · 강
命上食茶禮罇所燭減之。
정조 3년 · 목
敎曰。欲爲下敎而未果。亦非古例。朝夕上食朝夕奠晝茶禮罇所燭減之事。分付戶曹。
정조 3년 · 강
召見都監堂郞及大臣以下于集祥門西挾室。都監堂上韓光會。都廳鄭志儉。禁衛大將具善復。魂宮郎廳洪樂顯。京畿監司鄭昌聖。左議政徐命善。承旨李義翊。都監堂上金華鎭。待敎金勉柱。
정조 3년 · 목
予曰。梓室出閤時。閤路紆回高低。輪輿鋪置。似甚難矣。志儉曰。閤內則補土。閤外則正路平均。輪輿出閤。似不甚難矣。予曰。梓室出門時門樣似爲挾隘矣。志儉曰。進善門東夾甚小。肩輿椽柚。當減其尺度矣。予曰。建陽宣仁銅龍門皆尺量。以稍廣處奉出也。予曰。今日已爲裁穴乎。善復曰。今日斬破土。而裁穴則不爲之矣。予曰。役事今至幾何。善復曰。丁字閣已爲開基築土。今將立礎矣。予曰。石物勿爲高大也。善復曰。財力之多少。不在於石物之大小矣。予曰。輿士軍。其已抄出而磨鍊乎。善復曰。今幾抄出矣。予曰。今番長杠。稍減於丙申年所用也。予曰。輿軍之政。爲都民大弊矣。今番則一次點考後。餘皆除之似好矣。善復曰。二次考閱。不可不爲之矣。予曰。申飭輿士大將。使之切勿貽弊也。善復曰。今番墓所。不設欑室。則齋室月臺。當設幄次乎。予曰。勿設欑室。而只設幄次也。予曰。墓所民田禾利及民戶。本價必以從優出給。無或有稱冤之弊也。善復曰。自上特敎似好矣。予曰。守護軍甚爲難處矣。至於楊州。 陵墓稠疊。簽丁已盡。民無以支得。而又將搜括充定。則豈不爲大弊乎。昌聖曰。詳細抄出。則庶可以充額。而至以各宮房山直言之。平民之冒名避役者。殆近三百餘名。故臣關問內司。則內司以爲。非內司所知云。然則所謂山直之名。實爲畿民之逃藪。先以此類。抄付於守護軍似好矣。命善曰。臣亦聞之。居其土自願入屬者甚多云。墓軍之充額。似爲無慮矣。予曰。畿伯査出後狀聞也。予曰。今番墓役。予不欲貽弊於畿民。前後下敎。不啻丁寧。未知列邑。其能體行乎。命善曰。昨見楊州牧使。則以爲今番國役。初無侵民之事云矣。予曰。凡諸國役。或有憑公營私之弊。又多夤緣橫斂之端。此則畿伯詳爲廉察。必使予意下布也。吏民欺守宰。守宰欺方伯。上下之間。每多虛實相蒙之患。此爲可悶矣。予曰。朝者禁將亦承下敎矣。凡自都監輸用於貢人者。勿責戶曹。自都監使之一一給價矣。聞貢人輩。謂以無戶曹受價之事。終不進排云。然否。命善曰。莫重國役。雖自戶曹給價。有何所妨乎。予曰。此後助力當入幾何云耶。命善曰。有米五百石。有錢四五千兩。則可以優爲之矣。予曰。役事今爲幾何。命善曰。丁字閣今已築基立礎矣。改路事。此後一經動駕後。稟定爲之似好矣。予命勉柱曰。今日奉審。則土色何如。勉柱曰。皆以極好云矣。予命義翊曰。奉審歸路。歷見役處。則役事能着實爲之乎。義翊曰。禁將蕫飭各役矣。予命華鎭曰。魂宮役處。卿與都廳親審回奏也。華鎭志儉曰。承文院爲魂宮。則衛從司當爲差備內。而本司窓戶。幾盡閪失矣。予曰。今年農形。以各道所報觀之。則庶有豐徵。此後雨暘。連得調順。則民事之幸。當如何也。昌聖曰。目今各穀。庶有庚戌之望云矣。予曰。西成尙遠。此何可必也。以昨年觀之。豈可以目前少登弛心乎。
정조 3년 · 강
命魂遊石曳運。南漢僧軍出用。
정조 3년 · 목
禁衛大將具善復啓言。魂遊石曳運。不可以募軍。只南漢僧軍出用。似無所礙。敎以。民旣赴役。則僧不可獨休。且與辛未年調發外方僧軍。大有異焉。依此所奏。自本廳給糧。使之赴役也。
정조 3년 · 강
命仁淑元嬪賜諡及贈玉帛時。差出正使擧行。梓室封標官。自吏曹啓下。
정조 3년 · 목
敎曰。賜諡册官贈玉帛官。不必强倣辛未之例。用參贊。旣有昨夏發册時可據之事。況如非親上。則雖上尊號。亦有差出使臣之例。今番仁淑元嬪賜諡時。及贈玉帛時差出正使擧行。官品視昨年册封時例爲之。梓室封標官。侍從四品以上。自吏曹啓下。
정조 3년 · 강
命元嬪喪發靷時。宗親儀賓陪往。依例擧行。
정조 3년 · 목
敎曰。嘗按皇明之禮。皇妃喪。文武群官哭辭於承天門外。辛未年聖敎中。取用此句。以爲嬪宮喪可旁照云。世子嬪喪。則可爲旁照之端。元嬪喪則可爲襯着之禮矣。然不必從繁。依禮曹草記。發靷時百官哭辭城外節次。雖依辛未例擧行。而其餘節次倂除之。宗親儀賓陪往墓所等節。依例擧行。
정조 3년 · 강
命發靷時。外方驛馬。切勿徵上。
정조 3년 · 목
敎曰。發靷時從衛之屬。及都監堂郞及諸般騎卜馬等。以驛馬入把者。今番則預爲磨鍊後。別單書入。待啓下。只依此數入把。而外方驛馬。則切勿徵上。京驛馬如有不足之弊。騎數寧爲減省。當此農時。決不可循例把定。以此令兵曹及都監知悉擧行。
정조 3년 · 강
命傳語軍。只用衛軍。善騎禁軍定立飛傳。
정조 3년 · 목
敎曰。此是咫尺傳語軍。不必用輿士餘軍及束伍軍矣。只用衛軍。而減數磨鍊。善騎禁軍。多數定立。依前例飛傳傳語事。分付兵曹及都監。
정조 3년 · 강
命梓室加漆。逐日爲之。
정조 3년 · 목
敎曰。旣問之。堂上亦有所奏。梓室加漆。自明日逐日爲之事分付。
정조 3년 · 강
命輿士軍十分公擇。只行二次點考。
정조 3년 · 목
敎曰。雖以不得不使用之致。不得除役。而如有一分可除之弊。不可不除。輿士軍初定時。十分公擇。俾無如丙申之弊。又以點考一事言之。當此盛暑。三赴點考之役。聞甚矜悶。今番則只行二次點考事分付。如是申飭之後。若有輿士軍爲民怨之端。則當該大將。隨現難免重繩。以此從事官處。卽爲申明聽傳敎。
정조 3년 · 강
命改銘旌時所用貢縀。當內下。
정조 3년 · 목
敎曰。今番元嬪喪發靷時。遺衣徒近褻慢。已於別單中。所盛彩輿樻子抹下矣。次入等物。雖有前例。勿爲進排事分付。改銘旌時所用貢縀。亦當內下。尺度使之書入事。分付都監。
정조 3년 · 강
命丁字閣上梁文。斯速撰進。
정조 3년 · 목
敎曰。 陵墓丁字閣上梁文。或製或不製。有特敎則擧行。無特敎則廢閣。事甚不一。墓名當下敎。上樑文斯速撰進。
정조 3년 · 강
命發靷返虞及入 廟等行禮時禮貌官。以攝判官擧行。
정조 3년 · 목
敎曰。發靷返虞及來頭入 廟等行禮時。辛未有攝相禮。壬申有攝翊禮。而今番則無可旁照之節。而贊請之事。亦不可廢閣。依昨年嘉禮時例。參上通禮院官員中。稱以禮貌官擧行事。預爲分付攝司僕。而官員則以攝判官擧行。幷令吏曹差出啓下。
정조 3년 · 강
命册印賜諡日。直入于殯宮。
정조 3년 · 목
敎曰。册印內入內出等節除之。但於賜諡日。殿庭發使後。直入于殯宮事分付。
정조 3년 · 강
命墓所役用之節。抄出擧行。
정조 3년 · 목
敎曰。今番墓所。新定於城外近地者。意在爲慮民弊矣。若是則畿甸之民。雖一事半事。似無役用之節。責納之物。果能如是擧行乎。又以各項應爲進排於 陵墓之例言之。旣是部字內。且甚便近。雖以假家支供等節。各司自當自備。此又果能如是擧行乎。無例之事。或循前規。不無混同襲用之弊。此又果能如是擧行乎。卿其詳加抄出可考謄錄諸般。自畿邑擧行之事。切勿爲之。或有不可不擧行者。亦卽仔細抄出後登對。則予當裁減。大抵予意。今番役事。度支之經費。畿甸之民力。雖減常供。決不欲取用。而使用卿其惕念擧行事。下諭于京畿監司處。夕後使之抄出來待。
정조 3년 · 강
命三年內。進排雜物蕩減。
정조 3년 · 목
敎曰。觀此畿伯抄出式例。比諸他墓所地方之在外邑者。所費雖謂之全無。可也。今番定此墓地於部字內者。旣欲爲除民弊。則雖束蒭升粟。決不可責出民邑。雖曰有 懿昭墓已例云。而予意亦不欲循用。三年內進排雜物。一幷蕩減。不得不進排者。自京司會減。此外雖於三年後祭享進排。有自外邑擧行者。準此切勿循例擧行。適因言端。又有左相所奏。未及提起於傳敎中者。一依左相擧條施行。
정조 3년 · 강
命墓所祭享所用氷丁。自東氷庫進排。莎草之屬。以儲置米會減。
정조 3년 · 목
左議政徐命善啓言。今番墓所凡係外邑進排。一切減省。而雖以三年後進排者言之。祭享時炬子。則守墓軍待令。至於忌辰及節祭所用氷丁。則自東氷庫進排。修改時各樣雜物。亦自京司進排。而外邑則勿爲待令。或有不得不分定如莎草之屬。則臨時發關畿營。依別卜定例。以儲置米會減取用請以爲除弊之道。從之。
정조 3년 · 목
左議政徐命善啓言。今聞戶判所奏。時御所公廨窓戶之閪失。萬萬驚駭。旣已照數飭付於該所。則到今閪失。誰執其咎。昨年五月後。該所衛將。一幷拿處。兵曹堂郞。如果檢飭。豈有此弊。伊時入直堂郞。捧現告重勘。兵曹判書李徽之。難免不察之失。重推。請使之各別査覈。從之。
정조 3년 · 강
命嬪供及歲俸。令戶曹書入除減。
정조 3년 · 목
敎曰。今番嬪喪。自襲斂至葬祭廟墓所用。予意不欲取諸經費。故曾有所下敎。而且今擧行之道。雖比二三等禮葬。所入須可裁減。比宮制又須百分存一。然後可省經費。可展本意。禮葬墓所等所用縀細布綿及鍮器銀器等屬。已今內下。而此外未及書入之中。雖尺寸之細綿。不欲貽弊於市民。錙銖之銀錢。亦不欲取用於度支也。如有遺漏者。所入物力。待事定更自度支。都錄別單書入。嬪之月供歲入。初無用下者。皆全數貯在。三年內祭需。似可足用。如此則嬪供上及歲俸。三年內仍爲進排。雖有不易之例。當此軫念經費之時。苟可減之。減亦何傷。亦令戶曹。一通書入。則不得不仍置在外。皆欲除減。以此分付。
정조 3년 · 강
毓祥宮儲慶宮器皿。命釐正後取藏。
정조 3년 · 목
敎曰。以懿昭墓祭器觀之。各宮器皿之剩數無用之物。必多有之。 毓祥宮儲慶宮所在器皿。不必煩擾。而從近照數釐正後。筵稟取藏度支事。戶判知悉。
정조 3년 · 강
命殯宮所用黃燭。勿爲進排。
정조 3년 · 목
敎曰。靷前殯宮朝夕奠晝茶禮朝夕上食所用樽所燭。昨命減之。而靈座前所用燭子。亦已自內造置。殯宮則勿論朝夕奠朔望奠晝茶禮及破鼓豆湯。所用黃燭。竝勿爲進排事分付。
정조 3년 · 강
命墓所各等畢役。隨卽草記。匠手校隸中暑之弊。劃卽救療。
정조 3년 · 목
敎曰。墓所役處。欲知勤慢。勿拘前例。各項役事。各等始役畢役之時。隨卽草記。日熱如此。匠手校隸或有中暑之弊。醫士果已待令乎。如有不實。則判尹旣兼禁將。着意軫恤。劃卽救療事分付。
정조 3년 · 강
推都監堂上金華鎭。
정조 3년 · 목
敎曰。今番省費之敎。不但申申。雖無申飭。間架物種。固多昔有今無。殆乎十分存一。則身爲該官員。不知方向。但謄久遠備數擧行時前例磨鍊者。極爲無據。其在懲他各房之道。不可無別樣警勵。長興庫分差當該官員問名拿處。該都監堂上都廳。一任下吏。朦不覺察者。事甚未安。況此一事如此。他事安知無襲謬之事乎。一幷推考。至於戶判。雖非墓所堂上。自京擧行。專靠本曹。且因傳敎書入之事。固當照察。而混同書入。知固有泛然之失而不知。亦難免朦然之責。都監堂上金華鎭亦爲推考。使之依今番裁減數釐正。
정조 3년 · 강
諸承旨待公事入侍于誠正閣。
정조 3년 · 강
遞承旨李義翊。以宋煥億代之。
정조 3년 · 목
敎曰。右承旨李義翊許遞。新除授承旨待下批牌招。又敎曰。宋煥億承旨除授。
정조 3년 · 목
敎曰。將臣出郊外。則例有兼察啓辭。而今番不爲之。當該承旨推考。
정조 3년 · 강
推京畿監司鄭昌聖。
정조 3년 · 목
敎曰。觀此京畿監司狀啓。以畿內軍丁之役屬宮房事。後錄開坐。而有未能照檢處。該監司推考。此狀啓還爲下送。更令修正上送。
정조 3년 · 강
命衛將所書員李世彬高興得。棍問取招。
정조 3년 · 목
兵曹啓言。舊衛從司窓戶廳板去處。當該所書員處査問。則書員李世彬所告內。廳板今方見存於紫門監。而尙未修改云。窓戶閪失事。互相推諉。終不直告。誠極可痛。其時書員李世彬高興得。請移捕廳究問。敎以。爲先棍問取招。究覈以聞。
정조 3년 · 강
配行孝等于興陽等邑。
정조 3년 · 목
刑曹啓言。物故罪人德泰支屬査出報來事行會矣。該道成册。今纔來到。罪人德泰父行孝。興陽縣呂島。母麒麟古今島。叔國孝羅老島。兄弘壽珍島郡南桃島。妹者斤阿只順天府防踏島。侄仁大靈巖郡荏子島。侄靑五大萬頃縣古群山絕島。幷散配。令道臣卽爲押送事分付。敎以。偏配之多可悶。家直外女人勿論。
정조 3년 · 강
放定配罪人金尙謙。
정조 3년 · 목
因洪忠監司李命植罪人到配狀啓。敎以。法已施矣。牙山縣定配罪人金尙謙。分揀放送。
정조 3년 · 강
遣承旨。詣 健元陵奉審摘奸。局內各陵。一體奉審。
정조 3년 · 강
召見承旨李秉模于誠正閣。
정조 3년 · 목
健元陵奉審後入來也。○予曰。來時見役處乎。秉模曰。山役今方爲之。而丁字閣開基立礎。階砌石方運來矣。
정조 3년 · 강
慶尙監司李在簡。洪忠監司李命植上疏辭職。竝賜例批。
정조 3년 · 강
遞判義禁洪樂性。
정조 3년 · 목
敎曰。滯囚可悶。判義禁洪樂性今姑許遞。今日政差出。待下批仍卽牌招。使之議讞。而齋日相値。以草記議處照律。當日放送。
정조 3년 · 목
因甲山府使口傳差出啓請。敎以。今日政差出。○以李義翊爲戶曹參判。李重祜爲判義禁。兪彥鎬爲同經筵。李徽之爲同成均。趙時述爲光州牧使。任觀周爲鍾城府。使李弘遠爲甲山府使。李奎亮爲同福縣監。
정조 3년 · 강
命鍾城府使任觀周加資。
정조 3년 · 목
因政院任觀周。時無加資啓稟。敎以。加資。
정조 3년 · 강
改差金海府使李義寬。
정조 3년 · 목
義寬。以父病呈狀。吏曹啓請改差也。
정조 3년 · 목
敎曰。未下直守令皆令。催促辭朝。差使員上來守令今日下送。未及上來諸道差使員。亦卽當日辭朝還下送事。分付。
정조 3년 · 강
命衛將拿處傳旨勿施。
정조 3년 · 목
因傳旨。敎以。非但不知誰某人之爲當該也。況有營將及邊地邊將。以此遞易。亦屬可悶。且所失不甚大段。此傳旨姑爲勿施。
정조 3년 · 강
命衛將所書員林遇春等科治。
정조 3년 · 목
兵曹啓言。該所書員李世彬高興得。重棍嚴問。則非渠等所犯。極口發明。以其所招觀之。則窓戶之閪失。皆是八九月之事。則李世彬等非渠偸去。雖極發明。身爲書員。不能審察。罪狀切痛。而其後書員林遇春等。亦不卽報。不爲無罪。林遇春等五人。令攸司請科治。敎以。竝令攸司。分輕重科治。
정조 3년 · 강
命時囚柳榮鎭等定配。柳爾胄等勘放。
정조 3년 · 목
義禁府啓言。時囚罪人柳榮鎭。分災幻弄。水營米。虛錄督徵。俱極可駭。以此照律。告身盡行追奪。徒三年定配。又五年禁錮。稷山縣成歡驛定配。李台峻成德雨等。除留米反作。俱極可駭。以此照律。竝告身盡行追奪。又五年禁錮。李台峻牙山縣長時驛。成德雨春川府保安驛。竝徒三年定配。金聖裕。渠祖放賣之貢。潛圖移錄。極爲痛駭。以此照律。杖一百收贖。告身盡行追奪。瑞興縣龍川驛。徒三年定配。押送于各其配所。柳爾胄關隘間路。不能防禁。柳焵逆賊緣坐。不能詳覈。竝以此照律。各杖八十收贖。告身三等放送。柳凝之丁字閣階砌修改不謹蕫役。以此照律。杖八十收贖。奪告身三等放送。李羲星鄭日煥等。當初報牒。未免不審。竝笞四十收贖。附過還職。兪漢參修改處無看役云。申載文元無反禁令治嶺民之事。發明俱有所據。請幷分揀放送。允之。敎以。如有功議。各減一等。
정조 3년 · 목
予曰。久不見卿矣。鎭衡曰。昨年以後。臣民顒望。猶在螽斯之慶。豈意今日。遽至此境乎。予曰。實由予數奇而然矣。
정조 3년 · 강
遞承旨鄭民始徐有防。
정조 3년 · 목
敎曰。左承旨聞有實恙云。許遞。又敎曰。右承旨徐有防許遞。
정조 3년 · 강
都承旨洪國榮陳疏辭職。賜批許之。
정조 3년 · 목
批以。覽卿悲苦之辭。予何忍多誥哉。本職今姑許解。
정조 3년 · 강
領議政金尙喆。左議政徐命善聯箚。請寢知申洪國榮許解之命。賜批。
정조 3년 · 목
箚略曰。臣等伏見知申疏批。有許解之命。竊不勝訝惑之至。噫。殿下置宰臣於知申之任者。此豈私其人而榮其銜 哉。誠以身佩安危。義重保護。今殿下不念倚毗之重。一疏纔徹。兪音遽下。未敢知聖意攸在。而此宰臣去就。關係不輕。乞寢成命。批以。知申本職有無。似無關於衛護予躬之道。且宿衛大將。旣涕泣而陳之。予亦涕泣而姑許。若有一分疏虞之端。則予雖不恤予躬。豈不念 宗社而有此批乎。至於藥院之任。於古例。有所掣礙者。從當與卿等面商爲計。所陳箚辭。有以知卿等斷斷至誠。予亦臨批。不覺愀然。仍命遣史官傳諭。
정조 3년 · 목
以金文淳洪樂彬爲承旨。朴師燮爲 定陵參奉。初仕也。以林蓍喆爲金海府使。
정조 3년 · 강
中批。以李★(土+甲)爲總管。鄭民始爲兵曹參判。兪彥鎬爲都承旨。
정조 3년 · 목
敎曰。兵曹參判李★(土+甲)總管除授。又敎曰。前承旨鄭民始。兵曹參判除授。牌招入直。又敎曰。都承旨望筒。有復舊例定式者。此望筒勿施。吏曹參判兪彥鎬。都承旨除授。
정조 3년 · 강
命宿衛大將入直。書入大省記。
정조 3년 · 목
敎曰。此後勿以別省記擧行。依前定式。以宿衛大將入直。書入於大省記中事。分付兵曹。依此施行。
정조 3년 · 강
差下都監堂上鄭民始。
정조 3년 · 목
敎曰。兵曹參判鄭民始。京都監堂上差下。
정조 3년 · 강
召見誌文製述官及都監堂上兵曹參判于集祥門西挾室。製述官黃景源。都監堂上韓光會金華鎭。兵曹參判鄭民始。都廳鄭志儉。
정조 3년 · 목
予曰。注書出去。都監堂上兵曹參判鄭民始及都廳入侍事分付。予謂光會華鎭曰。注書誤傳。召入卿等矣。卿等退去。看檢都監事也。予曰。加漆布時。都監堂上全數入參乎。民始曰。然矣。予曰。加漆布時何堂上入直乎。民始曰。臣當入直矣。命讀元嬪誌狀訖。予曰。卿年雖老。觀其綴文。甚有精神矣。予曰。此文誰有見之者乎。景源。曰儒賢及洪樂純見之矣。予曰。誌文草送于藝文館。如祭文書出也。景源曰。當依下敎爲之矣。民始曰。塗棺外櫃等節。何以爲之乎。予曰。依辛未年等錄爲之。民始曰。節鉞則何以爲之。予曰。以嘉禮時所用者用之好矣。予曰。輪輿板何以爲之乎。志儉曰。當爲新造矣。予曰。不過一時所用。何必新造。以壬申年舊件用之好矣。
정조 3년 · 강
召見儒賢宋德相于誠正閣。
정조 3년 · 목
敎曰。儒賢午後入來事。遣史官傳諭。○予曰。日熱如此。旅次想必湫隘。何以堪耐乎。德相曰。好在矣。予曰。銘文持入乎。德相曰。持入矣。命讀銘文訖。予曰。聞來一倍悲感。而綴文極好矣。德相曰。無足可觀矣。予曰。此銘文送于都監。俾卽正書入啓也。德相曰。當依下敎爲之矣。予曰。己亥五月。 孝廟賓天。而此年此月。又有此喪。計其日字。又是三日之間。豈不異哉。德相曰。異矣。予曰。今番所用梓室之說。聞之否。德相曰。臣亦聞之矣。予曰。此事亦不偶然矣。德相曰。然矣。予曰。行狀見之乎。德相曰。見之矣。予曰。嬪之平日懿德美行。非但末世所無。雖倣列聖朝妃嬪。亦所罕有。此予所以深悼者矣。德相曰。有如是賢淑之德。而不得享壽。顧念 宗國大計。萬萬罔措。其善後之道。臣未知何以爲好矣。予曰。知申之本職有無。旣無關於國事。且想其情理。欲其休暇。不得已許遞本職。而予亦不知何以爲計矣。德相曰。知申之乞遞。聖上之許遞。俱甚悲悵矣。予曰。前知申事。誠可悶矣。見其悲遑之狀。無以爲懷。承旨申應顯曰。知申之本職。雖命許解。至於藥房副提調之任。則決不可竝遞。大臣箚請。允從焉。予曰。當諒處之矣。予謂記事官鄭東浚曰。聞爾連在下番。屢朔日記。無暇修正云。何不移付注書。圖所以出直修納之道乎。東浚曰。有特敎。然後移付注書矣。
정조 3년 · 강
兵曹判書李徽之陳疏辭職。賜批許之。
정조 3년 · 목
批以。予之特畀卿以兩銓者。以卿之耿介也。豈於銓地。可無卿乎。然所辭至此。以予愛惜卿之意。姑解本職焉。
정조 3년 · 강
副總管洪檢疏辭新資。賜例批。
정조 3년 · 강
以鄭東浚爲注書。
정조 3년 · 목
敎曰。檢閱鄭東浚。注書口傳付職。
정조 3년 · 강
中批。以宋德相爲吏曹參判。
정조 3년 · 목
敎曰。銓地適有窠。祭酒宋德相。吏曹參判除授。
정조 3년 · 강
命宮人供上及各處進排柴炭。勿爲進排。
정조 3년 · 목
敎曰觀此戶曹別單。所存減者極爲詳備。而三年內應進排物種中。苟可減者不拘常例。如是抹下。自返虞後勿爲進排。至於本宮。宮人供上之昨。年設宮時。只以十九人定式者。比恒制十分存一。蓋出於省費之意。而嬪於入闕後。至于今初無一侍女一陪婢選入之事。則不可徒循。勿減之前例也。雖以丁丑辛未壬申等年。宮人料米之尙。今不減或爲援例之端。而其時則猶有受料之宮人。而然也。與今元無宮人。但有其料。大有異焉。減之不足爲無稽之例。依別單中抹下者。宮人供上名色。一幷勿爲進排。又若工曹進排柴炭。最爲經費之大弊。雖有仍進排之例。而節省之道。與自奉奚間。毋論水剌間燈燭房茶房。及溫堗所用水剌所用。所屬各處進排柴炭。亦自靷日。勿爲進排事分付。
정조 3년 · 목
敎曰。左副承旨李秉模許遞。
정조 3년 · 목
敎曰。兵判有闕。政官牌招開政。○以李文源爲承旨。洪樂命爲兵曹判書。蔡弘履爲大司諫。李昌會爲載寧郡守。○敎曰。新除授兵曹判書牌招。傳授命召。同參政事。
정조 3년 · 강
命魂宮供上。依別單存減。
정조 3년 · 목
禮曹啓言。魂宮所封京各司供上及日下雉鮮。則限三年封進。請分付。敎以。依戶曹別單。存減擧行。
정조 3년 · 강
命返虞時魂宮別奠。依例設行。
정조 3년 · 목
禮曹啓言。取考謄錄。則返虞後。奉安於魂宮時。有別奠設行之例矣。七月初三日返虞後。魂宮別奠。依例設行之意。請分付。允之。
정조 3년 · 강
命禮曹印信見失。令捕廳跟捕。
정조 3년 · 목
禮曹啓言。本曹所上奉使印信。日昨見失。故秘關於捕廳矣。尙未捉得。事極稽忽。各別嚴飭。以爲不多日內譏捕之地。而伊時入直郎廳。不可無罪。請令該府處之。下隸令攸司科治。敎以。卽令捕廳。刻期跟捕。期於捉納。向於 陵官。此等事已爲所下敎者。本曹當該官吏論罪事。待決末。依此爲之也。
정조 3년 · 강
兵曹判書洪樂命疏辭新除本兵之任。賜批。
정조 3년 · 목
批以。授卿此任。予意有在。卿其勿辭。斯速受符。
정조 3년 · 강
遞承旨兪彥鎬李文源。以成天柱鄭元始代之。
정조 3년 · 목
因承旨房單子。敎以。莫重奏御文字。若是不審。事極可駭。捧入承旨遞差。○文源在外啓請下諭。敎以。許遞。○敎曰。禮曹參判成天柱。都承旨除授。又敎曰。刑曹參議鄭元始。承旨除授。
정조 3년 · 강
召見都監郎廳洪樂顯于集祥門西挾室。
정조 3년 · 목
予曰。魂宮治道已畢乎。樂顯曰。已畢矣。予曰。今方何役乎。樂顯曰。丹靑幾乎訖役。香卓等物。明將爲之矣。予曰。略略爲之可也。嘉禮時床卓。似無可改。入廟後亦當仍用矣。
정조 3년 · 강
中批。以兪彥鎬爲禮曹參判。
정조 3년 · 목
敎曰。前都承旨兪彥鎬所坐。不過微眚。旣不知某房之捧入。有遞差之命。而一院之長。體貌自別。則傳敎旣頒之後。雖不可乍遞旋仍。今適有窠。前承旨兪彥鎬。禮曹參判除授。牌招察任。
정조 3년 · 강
命殯宮發靷習儀。只行一度。
정조 3년 · 목
敎曰。殯宮發靷習儀。不必三度爲之。徒貽民弊。只行一度事。分付都監。
정조 3년 · 강
重推兵曹判書洪樂命。
정조 3년 · 목
因四牌啓辭。敎以。旣無情勢。三違召命。分義所在。誠極未安。況本兵重任。授符時急。則尤焉敢一味不卽膺命乎。從重推考。更爲牌招。使之傳授命召。又敎曰。疾病雖曰難强。分義決不可不顧。且予於此重臣。嘗有慨然者。旣非高蹈之蹤。則凡於除拜。輒以不出爲定。未知所執果安在哉。而得無愧於喬木世臣。不擇夷險之義乎。況命召之虛留。今又二日。則縱有難强之事。一謝除命。事理當然。至違四牌。曰有國綱乎。如是申飭之後。猶復若前。在重臣道理。似不容安於心。予於臣僚。不欲促迫。故有此申申之敎。兵曹判書洪樂命。姑先從重推考。更爲牌招。斯速傳授命召。又敎曰。兵判牌去來。勿爲呼望。政院連爲申飭。
정조 3년 · 강
命墓所近處民田買陳者。以內下錢優給。
정조 3년 · 목
敎曰。墓所至近處民舍。已令自都監所給錢分給。而民田之不得不買陳者。數亦不少云。此亦何可煩於度支經費。以內下錢。卽爲優厚折給田主事。令該曹都監知悉。
정조 3년 · 강
汰假注書柳文養李度謙。
정조 3년 · 목
敎曰。前後飭敎何限。則上下注書。俱皆偃處回避。致使莫重入啓文字。至於替名現告之事。此等怠慢之習。極可駭然。假注書柳文養李度謙。爲先汰去。竝令該府勘處。
정조 3년 · 강
命上食時以生菜進排。
정조 3년 · 목
敎曰。三朔前後朝夕上食時熟菜。以生菜進排事分付。
정조 3년 · 강
召見都監堂郞于集祥門西狹室。都監堂上鄭民始。都廳鄭志儉。郎廳柳曾養。
정조 3년 · 목
予曰。役事今至何境乎。曾養曰補土垂迄。而諸般等事。似於明日畢役矣。予曰。莎草無枯損之慮乎。曾養曰。似免枯損矣。予曰。石物盡輸墓所乎。曾養曰。魂遊石馬石。今姑未輸。而其餘則已盡輸致矣。予曰。今若急於運石。催督擔曳。則當此暑熱。傷人必矣。其果無傷乎。曾養曰。姑無傷者矣。予曰。此後則愼勿急促。俾免傷人之意。傳于禁將可也。聞墓上則見前路云。丁字閣則不見乎。曾養曰。迤路似好矣。予曰。今雖迤路。所見則同。似無所益。且其間慮有妨於民田。將不至於多數陳廢乎。曾養曰。陳廢者不至於多。而旣皆折買者。則實不更妨於民田矣。予曰。物力當入幾許乎。曾養曰。旣有役所募軍。別無更入物力之端矣。予曰。此則與墓所堂上相議。從長爲之似好矣。予曰。募軍犒饋。自有前例。欲於迄役未散前爲之。而明日則窘速。再明日犒饋之意。知悉擧行也。予曰。欲下敎而有未果者。返魂時服色。前後不同。發靷除班次錯雜無序。以至於儀仗。一無定規。多有謬例。今番則儀仗服色及班次圖。預爲磨鍊。詳細修整以入。俾無臨時窘急之患也。予曰。墓所都監及浮石所人員犒饋時。有相考事。自堂上至員役等。凡幾人乎。予曰。宣傳官馳往墓所都監。幷與浮石所人員。依此擧案以來也。
정조 3년 · 강
命工曹柴炭別單。更爲修整。
정조 3년 · 목
宣惠堂上鄭民始啓言。殯宮及魂宮三年內祭物品數。裁減者甚多。而取見工曹柴炭別單。則一依辛未謄錄。別無所減。祭品旣減。則造果熟設所入。亦當量減矣。發靷前三朔內減半。三年內減三分之一。至於守墓官代奠官。同處一房。各差備內官。亦多省減。而不爲區別裁減。更令該曹。存減磨鍊啓下似好。從之。敎以。該曹堂上難免不審之失。從重推考。更爲修正以入也。
정조 3년 · 목
敎曰。時囚罪人李鎭斗柳文養李度謙。飭已施矣。幷放送。
정조 3년 · 강
召見都監堂郞于集祥門西挾室。都監堂上鄭民始。郎廳鄭志儉。
정조 3년 · 목
予曰。以無都提調。多苟艱乎。民始曰。旣無都提調。墓所及禮葬都監。事難總察。實多苟艱之事矣。予曰。明日犒饋。當此日熱。烹飪之際。易致腐敗。聞以米頒給。甚爲便好。而於渠亦爲實惠云。此則不必取用於賑廳米石。當自內備下矣。民始曰。祭物品數。抄錄以啓矣。予曰。生雉則只設灸一器。而肉湯則減下。令該曹別單書入可也。而今番則惠廳別單。多有減省者矣。
정조 3년 · 강
命全體加漆時。長生殿都提調提調監蕫。
정조 3년 · 목
敎曰。辛未謄錄及他都監謄錄。小喪則都監都提調。多有領議政爲之之時。大喪則總護使亦多以本殿都提調兼任之致。長生殿堂上。雖無別入之事。而今番本都監。旣無都提調。大臣兼任。雖無可論。而況本殿例兼提調。亦有不參之時。今後全體加漆時。長生殿都提調提調入來。雖無入侍之命。使之依例監蕫。漆布加漆時。則長生殿提調。只與本都監堂上眼同爲之事分付。
정조 3년 · 강
以徐命善爲三都監都提調。
정조 3년 · 목
敎曰。都監不可無都提調。今聞本都監堂上所奏。總察無人。事多苟艱云。辛未前例姑勿論。壬申亦有之。揆以加一等之禮。殊是欠事。況左相。自初喪看山之行。運爲蕫察。何必擬望。以左議政徐命善爲三都監都提調。使之依例蕫察。
정조 3년 · 강
命左相徐命善總裁之任。勉副。
정조 3년 · 목
敎曰。總裁史局之任。勢固兩妨。左相所帶總裁官之任。姑令勉副。
정조 3년 · 강
吏曹參判宋德相疏辭新除亞銓之任及籌司舊御。賜批。
정조 3년 · 목
批以。予以卿旣任以世道。則世道之責。非銓任而何。日前特除。非私于卿。乃爲世道也。今者巽辭。何爲而至此。予則惟知敦勉二字。卿須勿復控辭。卽速行公。以副小子慇懃之意。至於籌司之任。前者辭疏。已諭心腹。更何煩誥。卿其安心肅命事。遣史官傳諭。
정조 3년 · 목
敎曰。俄者入侍。已知其難强。都承旨成天柱許遞。
정조 3년 · 강
命承旨申應顯。申飭行公。
정조 3년 · 목
因牌不進傳旨。敎以。昨聞右承旨。以不當引之事撕捱云。況有 先朝飭敎。尤焉敢若此。只推更爲牌招。申飭行公。
정조 3년 · 강
命都承旨望。 先朝特除人幷書入。
정조 3년 · 목
敎曰。都承旨望。依古例欲命釐整。而未前當循近例。 先朝特除曾經人幷書入。
정조 3년 · 강
召見都監都提調以下于集祥門西挾室。都提調徐命善。堂上鄭尙淳鄭光漢鄭民始。
정조 3년 · 목
命善曰。墓號尙未定矣。揆以典禮。不當爲墓。而當以爲園矣。予曰。其欲下敎者久矣。命善曰。宜於賓廳。議定園號。而以魂宮言之。亦宜有號矣。予曰。然矣。
정조 3년 · 강
以沈頤之爲都承旨。
정조 3년 · 목
敎曰。行副司直沈頤之。都承旨除授。
정조 3년 · 강
分揀時囚兪洪柱。
정조 3년 · 목
敎曰。時囚兪洪柱。分揀放送。
정조 3년 · 강
召見承旨洪國榮。禁衛大將具善復于誠正閣。
정조 3년 · 목
予曰。宿衛所節目事。昨日下敎於左相。而本所之無從事官。不成體貌。故以兵曹郎廳差出爲定矣。國榮曰。此果便好矣。予曰。宿衛所懸板。已成出云乎。國榮曰。今方造成云矣。予曰。役事已爲告畢乎。善復曰。昨已訖役矣。予曰。伐木幾何。善復曰。合爲三百餘株矣。予曰。浚井之役。何以爲之乎。善復曰。井與坊築。竝爲石築。而前川木橋。每爲營繕之弊。故以所伐之木造橋。而今則甚完固矣。
정조 3년 · 강
命禁將具善復。虎皮賜給。
정조 3년 · 목
敎曰。 永祐園役處。功役告成。殊可尙也。監蕫禁衛大將具善復。大虎皮一令賜給。
정조 3년 · 강
掌令李奎緯避嫌乞遞。賜批。
정조 3년 · 목
避嫌略曰。臣年前猥叨是任。都憲李溎。出而擊臣。至請不敍之典。當是時也。臣之一身。爲麟厚兩賊家載鬼之車。朝夕奇禍。臣固自分。今何可冒居乎。請遞臣職。批以。勿辭。亦勿退待。
정조 3년 · 강
掌令李奎緯陳啓。請德泰支屬絕島散配。賜批。
정조 3년 · 목
陳啓以爲。鍾城定配罪人趙濟泰。海南定配罪人李潤成。更令設鞫得情。慶源定配罪人鳴遠。依律處斷。物故罪人德泰支屬。絕島散配。李璟等。竝令設鞫得情。批以。不允。趙濟泰李潤成等事。孟鳴遠事。李璟等事。亟停勿煩。德泰支屬事。依啓。
정조 3년 · 강
判義禁洪樂性上疏。乞賜變通。賜批。
정조 3년 · 목
疏略曰。時囚罪人洪直浩。卽臣庶三寸叔也。方有議處之命。而臣不敢冒當。乞賜變通。批以。所辭如此照律令次堂擧行。
정조 3년 · 강
副校理柳孟養上疏辭職。仍陳五條。賜批。
정조 3년 · 목
疏略曰。臣之一無知識。亦通朝所共知。而況今儒賢造朝。法筵頻開。不可使如臣魯莾。苟且備數。何敢抗顏仍據乎。乞賜刊正。臣不宜妄有論列。而葵忱莫奪。敢以五條附陳。一曰勉聖學。以立大本。二曰嚴懲討。以正人心。三曰納諫諍。以圖實效。四曰立紀綱。以勵臣工。五曰抑奢侈。以杜貪風也。凡此五者。無非目下切近之務。伏願深留聖意。批以。爾之縷縷疏陳。無非切中時弊。予庸嘉乃。方欲猛省焉。爾其勿辭察職。
정조 3년 · 강
司諫李恒祚上疏討逆。仍辭職。賜批。
정조 3년 · 목
疏略曰。賊厚凶書中不忍言之說。實是古無之逆。而凶頑抵賴。忍杖經斃。已極神人之憤。大春則袖投凶書。與鎭厚同一逆魁也。又況其父埏及其弟鎭寬情節。萬無不知之理。厚吉經斃之後。獄情究覈。專在於大春埏鎭寬。而諫啓堂箚。不賜允從。輿憤益欝。至於惟吉。與鎭厚。一串貫來。而幹之以述海非逆之說。酬酢於惟吉者。尤是陰慘。惟吉則未及正刑。元幹則遽命遠配。益華則以逆趾卯育之人。當初漏網。已極駭惋。其在嚴鞫體之道。豈可徧配而止哉。伏願埏及酌處諸賊。更加嚴鞫正法。伏念臣之所患感祟。輾轉添劇。萬無蠢動之望。乞削臣職。批以。疏陳雖如此。亦有酌量者。爾其勿辭。調理察職。
정조 3년 · 강
持平洪樂淵。以母病陳疏辭職。請寢諸罪人酌處之命。賜批。
정조 3년 · 목
疏略曰。臣母近當初炎。感滯交發。証形匪細。臣方投章擅往。乞降威罰。臣方請急。不宜贅他。而惟吉旣以知情輸款。則鎭厚之投書情節盡露。而遂至經斃。追覈之路。在於埏之拿鞫。鎭寬大春之究問。而凶囚遽命發配。至於元幹酌處之命。又出意外。如是而亂賊何時可懲。伏願廓揮乾斷。先允三司之請。亟從鞫埏之請。諸罪人酌處之命。亟許還寢。批以。鞫囚決配。出於裁處。爾其勿辭。救護母病。
정조 3년 · 강
命進御加味黃芩湯停止。榻敎也。
정조 3년 · 목
領議政金尙喆曰。伏見傳敎下者。又聞左相親承之敎。宿衛所節目。謹爲修整。幷以草記仰奏矣。予曰。此是新定節目乎。左議政徐命善曰。各據年條。次第修成事目矣。予曰。所下綸音見之乎。尙喆等曰。謹爲承見矣。予曰。入侍諸臣。似或有未及見者。吏曹參判讀奏也。予曰。綸音中內賜以下一句。知申力辭。故拔之於本文中矣。卿等亦以此本見之乎。命善曰。臣等所見之本。未及拔之矣。尙喆曰。節目已成。凡諸體例。大有異於前日矣。本所所重。雖不在於官秩高下。而亦不可無留念者也。予曰。予非不知之。而當之者。固辭不受。且古有以吏參兼總管。宿衛禁省之規。故予不爲强之矣。予曰。禁將昨纔復命。而今日賓筵。多有不入來者。何也。予曰。內廵邏。改以攔後軍爲之矣。軍情以爲如何。命善曰。大爲省弊之政矣。予曰。節目旣定之後。凡諸草記。誰當來呈乎。命善曰。以入直騎郞擧行好矣。予曰。武備司郎廳。本有投刺訓將之例。今以武備色郞爲定似好。而左承旨則以爲。以結束色來呈爲好云。此意果何如。左承旨進前更奏也。承旨鄭民始曰。結束郞二員輪直內司。自是古例。故臣所謂以結束郞擧行者此也。尙喆曰。本所草記。自當無日無之。今若指名啓下。使之遂日等待。則爲弊誠不少。不可不顧念者也。予曰。以入直郞。隨番次輪回啓下。以爲擧行之地好矣。今若無論入直出直。通同啓下。則本仕之外。又添一仕。此爲難便矣。承旨洪國榮曰。此雖出於所重之意。而在臣心則誠有未安矣。予曰。然則以入直騎郞擧行好矣。尙喆曰。今則節目已成。各營之節度有定。宮省之守衛無虞。臣等之忻幸。當如何也。訓鍊都正李敬懋曰。駕前別抄。今則專屬於宿衛所矣。所佩傳令牌。當以該營牌佩之乎。以本牌佩之乎。以兩將牌兼佩乎。予曰。大凡將幕之間。有君臣父子之義。名分有定。體例自別。是以諸營之設置校士。各有所統領主張者在焉。則今使別抄。兼佩兩牌。互管於兩營者。實非重事面之意矣。又使之旣受該營料。而只佩本所牌者。亦非尊體統之道矣。予意則欲使本所。別作一營。設料寘校。而知申以其事涉張大。心有不安。爲辭甚懇。故予亦不爲强之矣。予曰。別抄依捕校例。佩以通符何如。捕校則只佩通符。而不佩將牌乎。命善曰。然矣。國榮曰。別抄盡是豪華遊俠之徒。又佩通符。犯夜恣行。則實有生弊之慮矣。別抄則雖使佩符。而亦令禁夜好矣。予曰。所奏誠是。而亦不無難處者。至於奉命別監。或有佩符而微服夜行者。別監旣爲微服。則與別抄之犯夜者。將無以區別。必有混捉之弊。何以則爲好耶。國榮曰。別抄依禁軍例。通符與將牌。幷令勿佩似好矣。予曰。然矣。依此爲之好矣。予曰。別抄兵戶房。爲任尤不輕。另爲擇人可也。予命敬懋曰。標下軍減番之制何如。敬懋曰。攔後軍廵更之後。始無疊役之弊。大爲省弊矣。予曰。京標下有可減者。釐正後入啓也。國榮曰。自宿衛所。已爲知委於該營。使之一依禁營例擧行矣。予曰。昨見御營廳射講單子。哨官李誨容。尙在保放中矣。敬懋曰。向以姓名混出於鞫庭。因上敎。鞫獄收殺前保放。而姑未蒙放矣。予曰。旣以脫空。而尙此未放。誠爲可矜。放送也。予曰。今番中旬賞格木。爲幾同乎。敬懋曰。三十三同矣。予曰。節目更爲正書以入也。戶曹判書金華鎭曰。各道恤典。一自變通之後。各處報來者。不勝其繁。在朝家恤民之道。非不爲好。而亦有所可悶者矣。予曰。前日則雖使某道渰死爲百人。某道囕死爲百人。而若非一邑三人。則不加恤典。此在 先朝黃景源爲承旨筵中稟定者也。雖是防弊之意。而旣非古例。又非恤死之本意。故新爲定式者。此也。予曰。此甚可悶。惟彼兩邑之民。實有奚罪之歎。何以則爲好耶。命善曰。以蔭換差好矣。尙喆曰。無論文蔭。武惟在擇人矣。予曰。初何不擇送也。命善曰。至於趙懋範。略有名譽者。今乃如此。亦非始料矣。予曰。當初非不擇人。而每患如此誠悶矣。國榮曰。昨年宋文楫點下之後。臣亦請令擇差矣。予曰。此兩邑。初不以蔭官擇差者何也。命善曰。蔭窠則文雖爲之。文窠則蔭不得爲之例也。吏曹判書鄭尙淳曰。古例則谷城。以三年窠。差遣文官。命善曰。蔚山晉州以蔭換差後。大勝於前云矣。予曰。治之幾年。可以蘇革乎。命善曰。果得善治之人。則不踰年而當蘇弊矣。予曰。都事管漕。法意則固好。而近來則名存實無。殊非設置之本意。革罷可也。而至於群山僉使。則依此變通。非不爲好。而時任僉使。自當無故減下。禁軍之積仕軍門。纔得一鎭者。若不區處。則豈不甚矜乎。尙喆曰。聞有薪智島萬戶一窠云。以此區處似好矣。兵曹判書李徽之曰。薪智島雖有見窠。但僉使則本無降付萬戶之例矣。命善曰。若有特敎。則固無不可矣。予詢知申國榮曰。旣有薪智島萬戶一窠。則以堂下僉使中一人移換。後其代以群山僉使。次次換差似好矣。予曰。依此爲之。則誠好矣。徽之曰。闕中張傘。向因臺啓。有所成節目入啓者。而姑未及還下矣。適因本曹文書。取見舊例。則自大臣。下至三司。皆許張傘。但擧動及朝會時則禁之矣。予曰。古則雖擧動陪班。亦皆張傘。自 肅廟朝。始爲禁之矣。從當有下敎也。予曰。以昨日內人出入觀之。門禁之解弛。極爲駭然矣。且聞閒雜人之佩張標。要取捷路。多有從闕門出入者云。此後另加嚴飭也。予命掌令李奎緯曰。憲臺不見久矣。自在春坊。已爲知名矣。年前論領相事誠過矣。設或有是言。不過爲屋下私談。何乃如是耶。尙喆曰。臣於逢場說破矣。予曰。伊時所請勘者。何律乎。命善曰。請竄矣。予曰。有氣岸。故易致過激矣。命善曰。然矣。徽之曰。當初中脯貢之革罷也。更設大口貢者。將以給中脯貢人之意也。旣爲筵稟後。不給中脯貢人。而反給私人。今爲累十年之久。自相賣買。多有不滿一名子者矣。華鎭曰。伊時大口貢之新設者。不必爲中脯貢之革罷者。則到今年久之後。恐不宜奪此而給彼矣。予曰。戶判所奏。猶有所未諳本事者矣。承旨鄭民始曰新貢之設。雖不必爲舊貢之革罷。然而舊貢旣見罷。則當以新設之貢。移給旣罷之貢人。況又旣經筵奏之後。稱以出給於舊貢人。反爲潛給其私人。舊貢人之尙今呼冤。固其宜也。但今轉相割賣間。多有半名子者。此爲難處矣。予曰。新舊貢人處。分半以給。則庶無兩相稱冤之弊矣。國榮曰。今若參互分半。固爲兩便之政。第其年久轉賣。不滿一名子者。有難於分而二之。均給於新舊貢人處矣。至於金聖裕。則實有欺瞞朝家之罪。不可不刑配矣。予曰。如是處分。則貢人輩皆以爲好否。國榮曰。然矣。
정조 3년 · 강
命下納米致敗。傍近邑儲置中劃送。
정조 3년 · 목
領議政金尙喆啓言。慶尙監司李在簡狀啓。枚擧蔚山府使金愚牒呈。以爲本府下納米一百九十三石所載船一隻。到東萊前洋致敗。沙格十六名渰死。敗沒米更以某邑儲置米劃給事。令廟堂稟旨分付。渰死人等恤典。令該曹稟處爲請矣。下納米無他還徵之處。傍近邑儲置中。從便劃送事。請分付從之。
정조 3년 · 강
領議政金尙喆。以全羅前監司鄭元始所啓覆啓。
정조 3년 · 목
尙喆啓言。全羅前監司鄭元始所啓。本道軍作米。船運上納。大爲沿民之弊。軍作米上納一款。特爲安徐。如或上納。則以新儲置米換作事也。依此擧行之意。請分付該廳。又啓言。其一。古阜一邑。連以武臣之無履歷。文官之未經事者差送。而悍吏用事。還穀則每年未捧。移轉各邑。災結則濫報成習。谷城則吏奸民悍。且値數遞。成一弊邑。依晉州蔚山例。以蔭官有聲績者換差事也。待有窠。勿論文蔭武。極擇差遣。以爲久任蘇弊之道。恐似得宜。請分付銓曹。又啓言。其一。全州威鳳潭陽金城長城笠嶺等。三山城軍餉。則地方官。以守城將主管。還上則專屬該鎭。使之糶糴。故別將率不得人。虛留反作之弊。幾乎無歲無之。以至侵鄰徵族之境。而其中金城山城。其弊尤甚。自今以後。各山城還穀糶糴。亦依軍餉。使守城將照管。且磨勘文書。自該鎭報守城將。轉勘營門。而每年捧未捧及磨勘居末分等時。當該別將及守城將。一體論罪。依事目定式事也。依此施行之意。請分付。又啓言。其一。群山僉使監捧稅穀。仍爲領納。爲任不輕。一依法聖例。以武臣有履歷者擇送。專管裝載。罷都事管漕之規事也。依此擧行之意。分付該曹及該道。而時任僉使。令該曹從長區處似好。竝從之。
정조 3년 · 강
遞禮曹參判金熤。
정조 3년 · 목
領議政金尙喆啓言。 陵寢有奉審之行。端午物膳。亦有擧行之節。而禮曹堂上。聞方苟簡。呈告參判金熤。請許遞。從之。
정조 3년 · 강
命文參下年過五十人。出六。
정조 3년 · 목
領議政金尙喆啓言。文參下五十一歲以上人。向有特敎陞六。而其中翰注被選人及年過五十人。亦多見漏云。一體出六之意。請分付該曹。從之。
정조 3년 · 강
遞總管兪彥鎬　李性源。
정조 3년 · 목
左議政徐命善啓言。實錄撰修之役。今方擧行。而堂上兪彥鎬　李性源兼帶總管之任。多有相妨。請竝許遞。從之。
정조 3년 · 강
命禁軍中旬時。以二軍色木劃用。
정조 3년 · 목
兵曹判書李徽之啓言。禁軍中旬。今當設行。而專管龍虎營策應。故財力凋殘。無由暇及。在前以二軍色木。隨所入移劃矣。今亦請依此取用。從之。
정조 3년 · 강
命兵曹正郞柳誼仍任。
정조 3년 · 목
兵曹判書李徽之啓言。柳誼於本曹。多有擧行之事。移拜玉堂。而自下無請仍之例。故敢達。敎以。然則仍任也。
정조 3년 · 강
召見承旨洪國榮　鄭民始于誠正閣。
정조 3년 · 목
予曰。今日次對。備堂之懸頉者。何其多也。國榮曰。不可不申飭矣。予曰。左副承旨旣是久次。爲人亦可用。陞擢用之何如。國榮曰。誠好矣。予曰。尹長烈事。考見日記乎。民始曰。己丑上疏後。癸巳再爲臺諫。而未得其本事矣。予曰。此不過 先朝不遠之事。而人皆忘却。殊可怪也。民始曰。政官亦果不知云矣。予曰。尹長烈之癸巳臺諫。果因 先朝下敎而擬望乎。自院中更考日記以奏也。
정조 3년 · 강
大司諫金文淳。獻納李枰。正言申應顯。掌令李奎緯。避嫌乞遞。竝賜批。
정조 3년 · 목
文淳等避嫌略曰。臣等冒沒詣臺  矣。登筵席。適値齋日。擬陳所懷。而不敢更稟。憲臣之言。乃發於將退之際。未及周旋。賓對已罷。合辭闕焉。溺職之罪。尤無所逃。請遞臣等之職。奎緯避嫌略曰。俄者登筵。旣不得傳啓。出外而又無所懷。進退無據。臣實有失。請遞臣職。竝批以勿辭。亦勿退待。
정조 3년 · 강
命宿衛所入番將士。定立軍校磨鍊。
정조 3년 · 목
敎曰。宿衛所合行事宜受敎。旣已類聚成節目矣。自明日依此施行。而待啓下。謄頒兵曹及各營。以爲照此整待之地。入番將士。定立軍校。亦令今日磨鍊。修成册。一件御覽次內入事。分付本所。
정조 3년 · 강
有政。吏曹判書鄭尙淳。參判兪彥鎬。參議柳戇。兵曹判書李徽之進。
정조 3년 · 목
以尹長烈爲正言。韓晚裕爲校理。成天柱爲禮曹參判。金熤爲黃海監司。洪秀輔任希敎爲副總管。
정조 3년 · 강
以洪檢爲副總管。李秉模爲承旨。
정조 3년 · 목
因總管望單子。敎以。旣是久任。人亦可用。嘗有陞秩之意而未果。左副承旨洪檢。副總管除授。承旨總管。元無幷帶之例。況左副以下。又無嘉善爲之者。其本職許遞。前望單子入之。
정조 3년 · 강
重推吏曹判書鄭尙淳。參判兪彥鎬。參議柳戇。
정조 3년 · 목
敎曰。以承旨前望單子修正事。屬勤下敎。而今日又不修正以入。赴政銓官。一竝從重推考。更爲修整以入。
정조 3년 · 강
命建陽門入直禁衛軍。還直銅龍門。
정조 3년 · 목
宿衛所啓言。攔後軍分排入直事。依啓下節目擧行矣。本所近處。狹隘無以容接。建陽門入直禁衛軍五十七名。依古例使之還直銅龍門。而元入直旣合一處。則將領不必加出。禁衛營把總一員。依前請領率入直。允之敎以。自明日擧行。
정조 3년 · 강
命金聖裕。令該曹照勘。
정조 3년 · 목
戶曹啓言。卽接司宰監牒報則以爲。本監所在啓下節目中。大口魚作貢。計給罷貢人事載錄。而大口魚貢人等。俱以無賴。圖囑橫占。今雖奪給。實無呼冤之端。而但其中多有轉賣者。買入之人。雖云誤買。公然見失。亦甚哀矜。竝勿論。自設貢初。至今時存者池達源等所貢。竝爲移給於中脯舊貢人李元植等。而本監員役輩。所謂官衿。亦皆見奪。不無稱冤。故量宜除出。牌作官衿。而上言中人金聖裕。渠祖放賣之貢。數年前潛圖移錄。不可以舊貢人論云矣。請使之依此擧行。允之。敎以。雖如是釐正。金聖裕誣罔之罪。不可不懲。令該曹照律勘處也。
정조 3년 · 강
分遣承旨。詣 宗廟永禧殿景慕宮毓祥宮懿昭廟奉審摘奸。
정조 3년 · 강
召見判府事徐命膺。承旨洪國榮鄭民始于誠正閣。
정조 3년 · 목
予曰。宿衛所節目。昨已啓下。今果依節目擧行乎。國榮曰。今方擧行矣。予曰。昨日領相以爲。宿衛所事面不可不重。自上留念云者。意在卿之陞擢。而予素知卿意。故不答矣。國榮曰。不勝惶感矣。予曰。册子校正。幾何爲之乎。命膺曰。方爲 仁宗本紀矣。予曰。天文志。徐浩修善爲矣。命膺曰。舊本中或有法例異同者。故一竝改之矣。予曰。法例不可不同之。諸臣所掌者。卿則總察好矣。命膺曰。臣今老昏。文字之工。甚難矣。予曰。卷帙將爲幾何。命膺曰。似可爲三十餘卷矣。予曰。韻書何當脫稿耶。命膺曰。非久當畢矣。予曰。誌狀何以爲之乎。命膺曰。誌狀文字。體段甚重。宜使文衡主掌爲之矣。予曰。卿何固執若是乎。從速撰進也。
정조 3년 · 강
大司憲鄭昌順避嫌乞遞賜批。
정조 3년 · 목
避嫌略曰。日前賓對臣亦進參。而適値齋日。不得傳啓。故未免泯默而退矣。昨日掌憲避辭中。旣往之姑停。雖甚無謂云者。卽指臣而言也。旣被論斥於僚臺。則勢難仍冒。請遞臣職。批以。勿辭。亦勿退待。
정조 3년 · 강
命銅龍門入直。依金虎門例。把總哨官眼同率領。
정조 3년 · 목
禁衛營。以銅龍門入直。待宿衛所令箭擧行啓。敎以。依金虎門例。把總哨官各一員。眼同率領入直。
정조 3년 · 강
敦寧都正金亮行。從縣道疏陳病狀乞遞。賜批。
정조 3년 · 목
批以。爾之造朝。予日望之者。凡今幾閱月矣。未聞遐志之云挽。但見巽章之頻上。虛徐之極。繼之以倀倀也。前月中委遣史官者。意在爲探愼節之近來加減何居。而兼欲知行期定於那間。及其回也。不惟不副予延佇之至意。所陳疏啓。又復讓之以職帙。辭之以疾恙。語冞懇而詞逾摯者。一如前上本矣。爾何邁邁。至此甚乎。矧今仲夏漸熱。差過旬望。可値盛暑。雖有所愼。及今未甚熱之時而啓程。則恐不致有添劇之理。爾須諒之。幸俟少間。卽起上來。以副予側席如渴之望。仍命此批答。遣史官傳諭于敦寧都正金亮行處。
정조 3년 · 목
予曰。昨見金亮行上疏。則以病勢之未差。姑無上來之意。果是實恙未差而然耶。予曰。宿衛所懸板。昨果揭之否。國榮曰。懸之矣。
정조 3년 · 목
予曰。今覽 景慕宮祭報府。掌樂僉正徐日輔。今差 景慕宮祭官。再明又差 永祐園祭官。徐日輔一人外。更無他蔭官乎。且以文執事言之。朴祐源一人外。無一三司文官何也。注書招致祭享色吏問奏。予曰。畿邑旣是災年。本州又爲設賑。傳諭史官。檢飭下輩。切勿貽弊之意。分付。
정조 3년 · 강
命開留狀啓還下送。更令修啓。
정조 3년 · 목
因開城留守李鎭衡狀啓。敎以。各道渰死燒死囕死人狀啓恤典規例。各自不同。昨年旣有釐正之擧。則今此開留燒死人狀啓。不請恤典者。已是他道所無之例。而題給太包之又不言恤典。尤違常格之大者。飭敎之下。如是擧行。殊涉未安。原狀啓自政院還下送後。委折使之狀聞。仍卽更令修啓。
정조 3년 · 강
命吏曹該郞。問名拿處。
정조 3년 · 목
敎曰。 景慕宮夏享祭。文蔭執事。多不擇差。至於文執事。則一人外。皆不以三司塡差。已極未安。又觀各 宮廟堂下獻官望單。許多蔭官所差。亦甚苟艱。揆以事體。不可無警勵之道。該郞問名拿處。
정조 3년 · 강
命時囚洪直浩議處。
정조 3년 · 목
義禁府啓言。靈山前縣監洪直浩還穀不爲準捧。極爲駭然。請刑推得情。敎以。除刑推議處。
정조 3년 · 강
王大妃殿進御加減蔘香散五貼。命製入榻敎也
정조 3년 · 목
予曰。近因調攝。且値齋戒。久未開講矣。國榮曰。然矣。
정조 3년 · 강
持平林濟遠上疏辭職。仍討賊。賜批。
정조 3년 · 목
疏略曰。以臣滓穢之蹤。實無抗顏周行之望。乞削臣職。噫。殿下臨御以後。凶逆之變。殆無虛歲。而溯其源。則鄭妻也。龜柱也。兩賊之極逆。尙今假息於覆載之間者。古今寧有是哉。亟從三司之請。先正兩賊之罪。批以。所陳當留意。爾其勿辭察職。
정조 3년 · 강
命明日召對。仍接儒賢。
정조 3년 · 목
敎曰。近有所愼。不得開講。間未見儒賢矣。今則少得痊可。明日當於臥內召對。仍欲引接。卿其入來事。遣史官傳諭于儒賢處。
정조 3년 · 강
命金聖裕。移禁府處之。
정조 3년 · 목
刑曹啓言。司宰監貢人金聖裕。係是出身。請移送禁府處之。允之。
정조 3년 · 강
命時囚柳爾冑等照律。
정조 3년 · 목
義禁府啓言。柳爾冑申載文。納供之後。別無可明之端。而不能禁防。極爲痛駭。請以此照律。允之。
정조 3년 · 강
惠慶宮進服一錢。五分重人蔘粟米飮一貼。命煎入。榻敎也。
정조 3년 · 강
淑昌宮。丑時逝于養心閤。
정조 3년 · 목
敎曰。淑昌宮初七日丑時。逝于昌德宮養心閤。政院知悉。